Шэджэм районым и Iэтащхьэ Бакъ Руслан
Шэджэм муниципальнэ районым щIыпIэ унафэр зегъэкIуэнымкIэ и советым иригъэкIуэкIа зэIущIэм район администрацэм и Iэтащхьэу щыхахыжащ Бакъ Руслан.
Шэджэм муниципальнэ районым и щIыналъэ администрацэм и Iэтащхьэм и къулыкъум ягъэувынур къызэрыхахым теухуауэ гъатхэпэм и 29-м хъыбарегъащIэ къытрадза нэужь, конкурсыр езыгъэкIуэкIыну комиссэм кандидату зрагъэтхыну цIыхуи 7-м къэлъэIуащ. Абыхэм ящыщу 4-р зэпеуэм хэтыну яхуэфащэу къалъытащ. А псоми къабгъэдэкIа тхылъхэм хэплъэри, комиссэм хэтхэм Iэ зэраIэтам ипкъ иткIэ, Бакъ Руслан — а зэманым район администрацэм и Iэтащхьэм и къулыкъур зыгъэзэщIар — рейтингкIэ япэ ищащ. Абы и кандидатурэр къыщыхалъхьащ щIыпIэ унафэр зегъэкIуэнымкIэ советым и зэIущIэм.
Депутатхэм зэдэарэзыуэ Iэ яIэтащ Бакъ Руслан и кандидатурэм папщIэ икIи ар Шэджэм муниципальнэ районым и щIыналъэ администрацэм и Iэтащхьэу ягъэуващ.
Бакъ Руслан Барэсбий и къуэр КъБАССР-м щыщ Шэджэм районым хыхьэ Шэджэм Езанэ поселкэм 1955 гъэм гъатхэпэм и 24-м къыщалъхуащ. Абы 1972 гъэм IэщIагъэхэм щыхурагъаджэу Бахъсэн къалэм дэта техническэ училищэр, 1996 гъэм потребкооперацэм и сату академиеу Белгород къалэм дэтыр къиухащ. Дзэм къулыкъу щищIа нэужь, IэнатIэ зыбжанэм пэрытащ. Ар КъБАССР-м и Министрхэм я Советым и управленэм, Къэбэрдей-Балъкъэр Республикэм транспортымкIэ и управленэм и проект-технологие бюром щылэжьащ, 1986 — 1992 гъэхэм Шэджэм ерыскъы комбинатым и къудамэ зыбжанэм я унафэщIу, а IуэхущIапIэм и унафэщIым и къуэдзэу щытащ. 1992 — 1995 гъэхэм Бакъ Руслан «Нартсанэ», «Шэджэм ерыскъыпром», «Кооппром» IуэхущIапIэхэм я унафэщIу, 1996 — 2004 гъэхэм «Къэбэрдей-Балъкъэрым и минеральнэ псыхэр» акционер зэгухьэныгъэ зэIухам и генеральнэ директорым и япэ къуэдзэу, 2004 — 2005 гъэхэм «Реал-Бизнес» концерн» жэуап зэхэгъэщхьэхукIа зыхь зэгухьэныгъэм и генеральнэ директору, 2006 — 2008 гъэхэм «Къэбэрдей-Балъкъэр Республикэм и къэрал щIыуэпс заказникхэм я дирекцэ» къэрал IуэхущIапIэм и унафэщIу щытащ.
Бакъ Руслан Шэджэм муниципальнэ районым, Шэджэм къалэ жылагъуэм щIыпIэ унафэр зегъэкIуэнымкIэ я советхэм я депутату, Къэбэрдей-Балъкъэр Республикэм и Парламентым и еплIанэ хэхыгъуэм и депутату щытащ.
2011 гъэм гъатхэпэм и 31-м Бакъ Руслан ягъэуващ Шэджэм муниципальнэ районым и щIыналъэ администрацэм и Iэтащхьэу. Ар «Урысей зэкъуэт» урысейпсо политикэ партым и щIыналъэ къудамэу Шэджэм районым щыIэм и политсоветым и секретарщ.
Кулиевэ Джаннетэ.
